
ACORD 175/2008, DE 12 DE NOVEMBRE DEL PLE DEL CONSELL DE

L’AUDIOVISUAL DE CATALUNYA

Expedient 1/2008-S TELEVISIÓ DE CATALUNYA, SA (Tvist)

Resolució imposició sanció

Fets

1. El 17 de març de 2008, el Servei d’Anàlisi de Continguts del Consell de l’Audiovisual de Catalunya ha realitzat un informe en el qual analitza el programa d’entreteniment Tvist, emès el passat 15 de febrer de 2008 per TV3. Efectuada l’anàlisi corresponent dels continguts emesos, l’informe de l’Àrea de continguts, en aquella part que ens afecta, disposa el següent:

“L’emissió del 15 de febrer incorpora referències a productes, serveis i marques, amb i sense finalitat publicitària”.

“S’observa també la presència de publicitat prohibida, en tant que es presenta un licor de més de 20º (Karèsia)”.

“En l’edició del 15/02, i durant l’entrevista al xef del restaurant “El racó de Sant Climent”, s’esmenten tres licors. Un d’ells, el licor de cirera Karèsia (elaborat pel restaurant juntament amb les Caves Mascaró) té més de 25º.”

En la seqüència del programa analitzat emès entre les 13:20:02 i les 13:23:52
, la presentadora i Gerard Solís, parlen del licor elaborat per Caves Mascaró i “El Racó de Sant Climent” anomenat Karèsia.

En aquest context es desenvolupa el diàleg següent:

“(...)

Presentadora (P): Mmm, Karèsia, i el nom?

GS (Gerard Solís): El nom és una declinació de “cirera” en grec. Ens va semblar que era un bon nom perquè “carícia”, “Karèsia”...i la cirera té aquest punt romàntic... que l’aprofitem una miqueta...

P: Que maco, molt bé! I aleshores, què ens volies preparar

GS: Això és un licor...que es podria beure també sol, és un licor que està actualitzat...

P: Quants graus?

GS: Això està a 25º

P: Potent! Uauuhhh

GS: Sí, sí, canyero

(...)”

Al llarg de la conversa, són diverses les vegades en les quals es pot veure l’ampolla del licor de cirera Karèsia. Literalment, diu l’informe més amunt esmentat: 

(...)

“Pla conjunt de la presentadora i el xef; aquest sosté una ampolla de Karèsia a la mà”

“Primer pla de la mà del xef que sosté la botella. La càmera segueix el moviment de la mà fins que deixa l’ampolla al taulell”

(...)

“Primer pla de l’ampolla de Karèsia”

“Pla conjunt de la presentadora i el xef; aquesta agafa l’ampolla de Karèsia i la destapa”

(...)

“Primer pla de la copa mentre el xef l’omple de Karèsia”

2. A la vista de l’anàlisi que efectua aquest informe, el Ple del Consell de l’Audiovisual de Catalunya (en endavant, CAC), mitjançant l’Acord 53/2008, de 16 d’abril, i de conformitat amb el que disposa l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, va decidir obrir un període d’informació prèvia a fi de donar audiència al prestador de serveis de televisió TELEVISIÓ DE CATALUNYA, SA (en endavant, TVC, SA), per tal que en el termini màxim de cinc dies hàbils, formulés, en els termes que estableix l’article 7 del Decret 278/1993, de 9 de novembre, les manifestacions que considerés oportunes arran de la presentació del licor Karèsia, el 15 de febrer de 2008, al programa “Tvist”, les quals poden ser susceptibles d’infringir la prohibició de fer publicitat directa o indirecta de begudes alcohòliques de més de 20º.

3. El 6 de maig de 2008 (Registre d’entrada núm. 2162/2008) va tenir entrada en aquest Consell un escrit que signa el senyor Carles Vinyes, director dels serveis jurídics de TVC, SA, en el qual s’al·lega que “l’equip del programa Tvist desconeixia que la graduació d’aquest licor fos superior a vint graus, assabentant-se d’aquesta circumstància quan la presentadora del programa ho va preguntar per curiositat”. 

Així mateix al·lega, respecte de la qüestió de fons, que la presència de l’ampolla de licor de cirera Karèsia “no està causada per cap mena d’intencionalitat publicitària, sinó que obeeix a una finalitat informativa”. Considera, d’una banda, “que el que prohibeix la Llei de la Comunicació Audiovisual de Catalunya és la publicitat de begudes alcohòliques, però en cap cas prohibeix la seva presència en els programes de televisió amb finalitats informatives”. D’altra banda, manifesta que “no ha percebut ni del cuiner, ni de Caves Mascaró, ni de cap distribuïdor ni de ningú cap remuneració o contraprestació en metàl·lic ni en espècie que impliqui la presència del licor en qüestió”.

Per tant, a criteri de TVC, SA “no ens trobem davant d’un acte de vulneració de l’article 93 de la Llei de la Comunicació Audiovisual, tant pel fet de no haver rebut cap contraprestació per la presencia del licor Karèsia com per la finalitat informativa de la seva presència en el programa Tvist”.

En el mateix escrit, l’interessat acaba sol·licitant que “es tingui per presentat aquest escrit, per fetes les anteriors manifestacions, i previs els tràmits corresponents se serveixi dictar resolució per la que s’arxivi l’expedient d’informació prèvia iniciat.” 

4. A la vista de les manifestacions de l’interessat, i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, mitjançant l’Acord 77/2008, de 21 de maig, va decidir desestimar les al·legacions presentades i incoar un procediment sancionador a TVC, SA, per les imatges emeses, el 15 de febrer de 2008, al programa Tvist, infringint la prohibició de fer publicitat directa o indirecta de begudes alcohòliques de més de vint graus establerta a la lletra e) de l’apartat 1 de l’article 93 de la Llei 22/2005, de 29 de desembre, de la comunicació audiovisual de Catalunya (en endavant, LCA), fet susceptible de constituir una infracció greu tipificada a la lletra e) de l’article 133 de l’esmentada llei.
5. El 6 de maig de 2008, la instructora del procediment va dur a terme el plec de càrrecs corresponent que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat, en la forma que estableix la Llei 30/1992, de 26 de novembre, de règim jurídic de les administracions públiques i del procediment administratiu comú.

6. El 30 de juny de 2008, i dins el termini atorgat, va tenir entrada en aquest Consell (Registre d’entrada núm. 2366/2008) un escrit signat pel senyor Carles Viñas i Llebot, en nom i representació de TVC, SA, en què a l’al·legació primera manifesta la seva disconformitat amb el plec de càrrecs. A l’al·legació segona estableix que ni la lletra e de l’apartat 1 de l’article 93 LCA “ni cap altre llei prohibeixen l’aparició de referències verbals o visuals de begudes alcohòliques de graduació superior a 20 graus centesimals en programes de televisió”. Considera, per tant, que  ”la  simple presència de referències verbals o visuals en cap cas suposa, per si mateixa, un acte de publicitat prohibida”. Tot seguit, TVC, SA, analitza els requisits o elements que d’acord amb la lletra a de l’article 90 LCA han de concórrer per determinar si una comunicació audiovisual és publicitat. Així, considera que l’entrevista que es va realitzar en el programa Tvist no és un missatge publicitari comercial sinó “únicament una informació divulgativa i informativa”; que “ni TVC ha percebut del cuiner, ni de Caves Mascaró, ni de cap distribuïdor ni de ningú cap remuneració o contraprestació”; que l’entrevista no es fa per encàrrec d’un tercer “sinó que respon a una decisió lliure i voluntària de TVC”; també estableix que l’entrevista no té la finalitat de promoure la contractació de béns o serveis i es limita “a narrar determinades circumstàncies d’interès per l’audiència”. Finalment, a l’al·legació tercera manifesta que “la declaració de TVC com a responsable de l’incompliment de la prohibició de l’article 93.1.e suposaria la vulneració de l’article 20.1 de la Constitució espanyola que reconeix i protegeix el dret a comunicar o rebre lliurement informació veraç per qualsevol mitjà”.
7. El 3 d’octubre de 2008 la instructora de l’expedient, desprès d’analitzar, valorar i desestimar les al·legacions, va considerar procedent confirmar els càrrecs imputats i formular la corresponent proposta de resolució, que va ser notificada a l’interessat el 3 d’octubre de 2008, a fi que, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, de procediment sancionador d’aplicació als àmbits de competència de la Generalitat.

8. El 15 d’octubre de 2008, i dins del termini atorgat, ha tingut entrada en aquest Consell (Registre d’entrada núm. 2766/2008) un escrit signat pel senyor Carles Viñas i Llebot, en nom i representació de TVC, SA, en què manifesta d’una banda, la seva disconformitat amb la proposta de resolució “pels mateixos motius i arguments al·legats en els anteriors escrits d’aquesta part”, i considera “que l’entrevista que es realitza en el programa “Tvist” no té cap finalitat publicitària”. D’altra banda, al·lega la seva disconformitat amb el criteri interpretatiu que la proposta de resolució fa en relació a la legislació publicitària segons el qual hi ha dos tipus de publicitat: la directa i la indirecta. Finalment, conclou establint que “la publicitat indirecta, es vulgui o no, es publicitat en els termes indicats a l’article 90.a) de la LCA amb la única diferència de que en aquesta forma de presentació publicitària no s’esmenta directament el producte, i com a tal publicitat, al igual que la publicitat directa, requereix que concorrin i s’acreditin tots i cadascun dels elements establerts a la lletra a) de l’article 90 de la LCA”.

Fonaments de dret

1. Anàlisi de les al·legacions

En primer lloc, cal deixar palès que l’interessat es limita a reiterar i donar per reproduïdes les al·legacions que es van presentar en el seu moment, per tant, no cal entrar de nou a valorar-les, atès que ja van ser objecte de l’oportuna valoració i posterior desestimació a l’Acord 77/2008, de 21 de maig, d’inici de l’expedient sancionador i a la proposta de resolució, de 3 d’octubre de 2008, valoracions que es donen per reproduïdes en aquest Acord.

En segon lloc, i en relació a l’al·legació sobre el criteri interpretatiu que la proposta de resolució fa en relació a la legislació publicitària segons el qual hi ha dos tipus de publicitat, cal recordar i posar de manifest que aquesta distinció ve establerta per la pròpia doctrina jurisprudencial. Així, entre d’altres, la Sentència de l’Audiència Nacional de 3 de febrer de 1994, estableix expressament que “(...) la Ley 12 de julio de 1994 de incorporación a nuestro ordenamiento de la Directiva 89/552/CEE en su artículo 3 b) define la publicidad en televisión con carácter general, del que no son sino especies particulares la publicidad encubierta del artículo 3 c) y la indirecta del artículo 3 d) (...)”. 

Per tant, no hi dubte, i així ho estableix la pròpia jurisprudència que la publicitat encoberta i la publicitat indirecta, actualment establertes a la lletra d i e de l’article 3 de la Llei 25/1994, de 12 de juliol, d’acord amb la nova redacció donada a aquest article per la Llei 22/1999, de 7 de juny, són supòsits particulars de la publicitat general de la lletra c de l’article 3 de la Llei 25/1994, de 12 de juliol.

Aquests tipus particulars o especials de publicitat també es troben recollits a la LCA. Concretament, la publicitat encoberta a l’article 94 i la indirecta a l’article 93 en relació amb la publicitat prohibida. Així, la lletra e de l’apartat 1 de l’article 93 LCA prohibeix “qualsevol forma directa o indirecta de publicitat i televenda de begudes amb graduació alcohòlica superior a vint graus centesimals”. De la mateixa manera, l’apartat primer de l’article 10 de la Llei de l’Estat 25/1994, de 12 de juliol, prohibeix qualsevol forma directa o indirecta de publicitat i de televenda de begudes amb graduació alcohòlica superior a vint graus centesimals.

D’aquí, i contràriament a l’al·legat per TVC, SA, no existeix com a única forma de publicitat la que requereix que concorrin i s’acreditin tots i cadascun dels elements establerts a la lletra a de l’article 90 LCA, sinó que, tenint en compte que la publicitat encoberta i la indirecta es defineixen com a “supòsits especials o particulars” de publicitat, és obvi, que ha d’existir la intencionalitat publicitària o promocional de la lletra a de l’article 90 de la LCA, però no és imprescindible l’existència d’una participació activa d’un tercer que, pel seu compte, per encàrrec o amb contraprestació promogui actituds de consum de productes o serveis. Així, entre d’altres, la Sentència de l’Audiència Nacional de 26 de juliol de 2007, estableix que “(...) resulta claro que la cuestión a solventar radica, no en si hubo o no hubo contraprestación por la aparición de la imágenes, secuencias referidas al producto (..) sino en si hubo o no hubo intención y propósito publicitario por parte del operador de televisión, que además pudiera haber inducido a error al público, supuesto recogido en el párrafo primero del artículo 3.d de la Ley 25/94 (...)”. 

En el supòsit que ens ocupa, les referències visuals i verbals realitzades al licor Karèsia, durant el programa Tvist, demostren la intencionalitat publicitària o promocional d’aquest licor de graduació superior a vint graus. Així, cal tenir en compte que l’entrevista realitzada el dia 15 de febrer de 2008 en el programa que ens ocupa, tenia com a finalitat informar sobre els plats que es poden elaborar a base de cireres i, aprofitant l’avinentesa, s’informa que un dels altres aprofitaments de la cirera és l’elaboració de begudes. Concretament, es fa referència a dos licors: d’un d’ells desconeixem el nom (la botella no té cap mena d’etiqueta i únicament es fa referència a què és una “ratafia”) i l’altre és un licor, que curiosament elabora i comercialitza l’entrevistat juntament amb les Caves Mascaró, anomenat Karèsia. Són diverses les vegades que de forma visual i verbal es fa referència a aquesta marca de licor sense que les necessitats del programa ho justifiquessin. En altres paraules, el fet d’elaborar un còctel amb begudes fetes de cirera no justifica que de forma expressa s’hagi d’identificar concretament una marca de beguda determinada. Amb aquesta actuació s’aconsegueix el resultat publicitari pretès: fer arribar el producte als consumidors. En el cas que ens ocupa, aquest producte és una beguda amb una graduació alcohòlica de més de 25º, per tant un producte prohibit, anomenat Karèsia que es presenta como una beguda que, entre d’altres, té la virtut o avantatge de ser “... un digestiu...” i, per tant, beneficiosa per la salut, induint directament al seu consum.

2. Tipificació dels fets

La legislació vigent estableix una clara i terminant prohibició de la publicitat de begudes alcohòliques de més de vint graus. Aquesta prohibició està reflectida a la lletra e) de l’apartat 1 de l’article 93 de la Llei 22/2005, de 29 de desembre, de la comunicació audiovisual de Catalunya (en endavant, LCA) a l’establir la prohibició de “qualsevol forma directa o indirecta de publicitat i de televenda de begudes amb graduació superior a vint graus centesimals”. El fet que, durant l’entrevista realitzada en el programa d’entreteniment Tvist, el dia 15 de febrer de 2008, es facin referències verbals i visuals al licor de cirera Karèsia, que de manera expressa es determina que té més de 25º, comporta que TELEVISIÓ DE CATALUNYA, SA, ha vulnerat la prohibició establerta a la lletra e) de l’apartat 1 de l’article 93 de la LCA.
3. Qualificació de la infracció

Aquest fet constitueix una infracció prevista a la lletra e) de l’article 133 LCA, que considera una infracció greu l’incompliment de les obligacions que en matèria de publicitat, patrocini i televenda corresponen als prestadors de servei de comunicació audiovisual.

4. Sanció aplicable

La infracció descrita, d’acord amb el que disposa l’article 136 LCA s’ha de sancionar amb una multa des de DOTZE MIL UN EUROS (12.001 euros).

5. Autoritat competent per imposar la sanció

El Consell de l’Audiovisual de Catalunya és l’òrgan competent per imposar la sanció de conformitat amb el que estableix la lletra g de l’article 10 de la Llei 2/2000, de 4 de maig, del Consell de l’Audiovisual de Catalunya.

Analitzats els antecedents, fets i fonaments de dret i d’acord amb el que disposa la lletra g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya aprovat per l’Acord 3/2001, de 28 de febrer, el Ple del Consell ha adoptat els següents,

ACORDS

1. Desestimar les al·legacions presentades pel senyor Carles Viñas i Llebot en representació de TELEVISIÓ DE CATALUNYA, SA.

2. Declarar al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a la lletra e de l’article 133 LCA, per la vulneració de la prohibició establerta a la lletra e de l’apartat 1 de l’article 93 LCA, arran de les referències verbals i visuals al licor de cirera Karèsia, de més de 25º, durant l’entrevista realitzada en el programa d’entreteniment Tvist el dia 15 de febrer de 2008.

3. Imposar al prestador de serveis de televisió TELEVISIÓ DE CATALUNYA, SA, una multa de DOTZE MIL UN EUROS (12.001 euros)

4. Notificar aquest Acord a TELEVISIÓ DE CATALUNYA, SA.

Barcelona,  12 de novembre de 2008

Josep M. Carbonell i Abelló



Santiago Ramentol i Massana

President





Conseller secretari

� Com a conseqüència de les característiques tècniques del sistema d’enregistrament es poden donar desviacions d’alguns minuts sobre l’hora real d’emissió.

